Joel Kerkkänen

Joel Kerkkänen (s. 23. kesäkuuta 1999 Helsinki) on suomalainen jääkiekkoilija. Hän on pelipaikaltaan oikea laitahyökkääjä.
Ura.
Seuraura.
Kerkkänen on Jokereiden kasvatti. Hän siirtyi juniorina sittemmin Helsingin IFK:hon. Kerkkänen oli kaudella 2013–2014 C-nuorten SM-sarjassa joukkueensa paras pistemies ja syöttäjä tehoilla 20+25=45. Kauden 2014–2015 päätteeksi hän voitti B-nuorten SM-hopeaa. Kaudella 2015–2016 Kerkkänen toimi HIFK:n B-nuorten varakapteenina. Hän jakoi 22 syöttöpisteellään joukkueen sisäisen syöttöpörssin voiton Teemu Engbergin kanssa. Kaudella 2017–2018 Kerkkänen voitti 15 osumallaan HIFK:n A-nuorten sisäisen maalipörssin. Hän voitti kauden päätteeksi A-nuorten SM-pronssia.
Kaudeksi 2019–2020 Kerkkänen siirtyi Pelicansin A-nuoriin. Hän nousi joukkueen varakapteeniksi. Kerkkänen pelasi lähes puolet kaudestaan lainalla Mestis-joukkue Heinolan Peliitoissa, jossa hänen tulokaskautensa toi 26 runkosarjaottelussa tehot 3+10=13. Huhtikuussa 2020 Kerkkänen teki Pelicansin SM-liigajoukkueen kanssa vuoden mittaisen juniorisopimuksen. Syyskuussa seura lainasi hänet toistaiseksi voimassa olevalla sopimuksella Peliittoihin, jossa Kerkkänen pelasi suurimman osan kaudesta 2020–2021 tehden 26 runkosarjaottelussa tehot 11+7=18. Hän oli joukkueen paras maalintekijä ja kolmanneksi paras pistemies. Kerkkänen ei tehnyt kauden aikana vielä SM-ligadebyyttiään, mutta hän pelasi myös seitsemän ottelua Pelicansin U20-joukkueessa, kun Mestis oli yli kaksi kuukautta tauolla koronavirusrajoitusten vuoksi joulukuusta helmikuulle.
Kerkkänen siirtyi kaudeksi 2021–2022 vuoden mittaisella sopimuksella Mestis-joukkue Joensuun Kiekko-Poikiin. Toukokuussa 2022 hän teki seuran kanssa vuoden mittaisen jatkosopimuksen. Kerkkänen nimettiin kaudeksi 2022–2023 Kiekko-Poikien varakapteeniksi. Hän oli tehoilla 17+31=48 joukkueen paras syöttäjä Artur Gatijatovin kanssa ja toiseksi paras pistemies Denis Kusýn jälkeen. Kerkkänen voitti myös Kiekko-Poikien sisäisen tehotilaston lukemalla +19.
Huhtikuussa 2023 Kerkkänen liittyi elokuun puoliväliin asti kestävällä koejaksosopimuksella Vaasan Sportin SM-liigajoukkueen harjoitusvahvuuteen. Samalla hänen uutisoitiin tehneen alustavasti vuoden mittaisen sopimuksen Mestis-joukkue Tuton kanssa seurojen välisenä yhteistyöpelaajana. Koejaksonsa päätteeksi Kerkkänen ja Miika Tiihonen siirtyivät kaudeksi 2023–2024 Tuton vahvuuteen. Marraskuussa 2023 Sport kutsui kaksikon Tuto-yhteistyön myötä kahden ottelun ajaksi vahvuuteensa paikkaamaan loukkaantumisia. He tekivät näin ollen SM-liigadebyyttinsä 24. marraskuuta 2023 Tapparaa vastaan. Kerkkänen merkittiin kolmosketjun oikeaan laitaan Miro Nallin sekä Tiihosen viereen. Hän sai ottelussa jääaikaa 10.50 minuuttia ja Kerkkäselle merkittiin teholukema –1.
Kaudeksi 2024–2025 Kerkkänen siirtyi vuoden mittaisella sopimuksella Sportiin. Lokakuussa 2024 seura lainasi hänet kahden viikon ajaksi Joensuun Kiekko-Poikiin, jossa Kerkkänen pelasi viisi ottelua. Joulukuussa Sport vuokrasi hänet 8. tammikuuta 2025 asti ulottuvalla sopimuksella toiseen SM-liigajoukkueeseen, Hämeenlinnan Pallokerhoon. Sport kuitenkin kutsui Kerkkäsen takaisin vahvuuteensa yhden siellä pelatun ottelun jälkeen. Tammikuussa seura vuokrasi hänet viikon mittaisella sopimuksella hänen entisen junioriseuransa HIFK:n SM-liigajoukkueeseen, jossa Kerkkänen pelasi myös yhden ottelun. Hän pelasi SM-liigassa kauden aikana kaikkiaan 35 runkosarjaottelua tehden yhden syöttöpisteen ja kolme pudotuspeliottelua ilman tehopisteitä.
Kerkkänen palasi kaudeksi 2025–2026 toistaiseksi voimassa olevalla sopimuksella Joensuun Kiekko-Poikiin. Syyskuussa 2025 hän palasi SM-liigaan ja siirtyi 2. marraskuuta 2025 ulottuvalla sopimuksella Tampereen Ilvekseen paikkaamaan hyökkäyksen poissaoloja. Lyhyen sopimuksen päätyttyä Ilves tiedotti, että hän ei jatka joukkueessa.
Maajoukkueura.
Kerkkänen pelasi alle 18-vuotiaiden Ivan Hlinkan muistoturnauksessa vuonna 2016. Yhteensä hän on pelannut 14 poikien maaottelua. Kerkkänen on kuulunut myös Suomen alle 16-vuotiaiden maajoukkueen kapteenistoon.